Document ID: 32011D0821

РЕШЕНИЕ ЗА ИЗПЪЛНЕНИЕ НА КОМИСИЯТА
от 7 декември 2011 година
относно признаването на Кабо Верде по силата на Директива 2008/106/ЕО на Европейския парламент и на Съвета по отношение на системите за обучение и сертифициране на морските лица
(нотифицирано под номер C(2011) 8998)
(текст от значение за ЕИП)
(2011/821/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 година относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид искането на Кипър от 13 май 2005 г.,
като има предвид, че:
(1)
Според Директива 2008/106/ЕО държавите-членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Тези трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г. (2), с измененията от 1995 г. (конвенция „STCW“) на Международната морска организация (IMO).
(2)
С писма от 13 май 2005 г. и 1 декември 2005 г. Кипър подаде искане за признаването на Кабо Верде. Въз основа на посоченото искане Комисията оцени системите на обучение и сертифициране в Кабо Верде, за да се увери дали тази държава отговаря на всички изисквания на конвенцията STCW и дали са взети подходящи мерки за предотвратяване на измами във връзка с удостоверенията. Посочената оценка се основаваше на резултатите от инспекцията, проведена от експерти на Европейската агенция по морска безопасност през юни 2006 г. По време на инспекцията бяха установени някои нередности в системите за обучение и сертифициране.
(3)
Комисията предостави на държавите-членки доклад с резултатите от оценката.
(4)
С писма от 2 февруари 2009 г., 8 декември 2009 г. и 17 септември 2010 г. Комисията поиска от Кабо Верде да представи доказателства, че установените нередности са били отстранени.
(5)
С писма от 23 април 2009 г., 19 януари 2010 г., 4 декември 2010 г., 25 февруари 2011 г., 10 март 2011 г. и 25 май 2011 г. Кабо Верде предостави изискваната информация и доказателствен материал, че са взети подходящи и достатъчни корективни мерки за отстраняване на повечето нередности, установени в рамките на оценката на съответствието.
(6)
Неотстранените нередности се отнасят до липсващо оборудване за обучение в главното учреждение за образование и обучение на моряци в Кабо Верде, от една страна, и до част от съдържанието на курса във връзка с раздел А-III/2 от Кодекса STCW, от друга. Поради това към Кабо Верде е отправено искане да вземе допълнителни корективни мерки в тази насока. Тези недостатъци обаче не поставят под въпрос цялостното ниво на съответствие на системи за обучение и сертифициране на морските лица на Кабо Верде с изискванията на STCW.
(7)
Резултатът от оценката на съответствието и оценката на предоставената от на Кабо Верде информация показват, че Кабо Верде отговаря на съответните изисквания на конвенцията STCW и държавата е взела подходящи мерки, за да предотврати измами във връзка с удостоверенията.
(8)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО на Кабо Верде се признава по отношение на системите за обучение и сертифициране на морските лица.
Член 2
Адресати на настоящото решение са държавите-членки.
Съставено в Брюксел на 7 декември 2011 година.

Labels: 12
8
18
9